P-11/03
Natisni
Opravilna št.:
P-11/03
Datum odločitve:
22. 1. 2004
ECLI:
ECLI:SI:USRS:2004:P.11.03
Akt:
Spor o pristojnosti
Izrek:
Za odločanje o zahtevi A. A. A. in B. B. B. za denacionalizacijo nepremičnin parc. št. 318, 320, 321/1, 345, 269/2, 349 in 14, vpisanih pred podržavljenjem v zemljiškoknjižnem vložku št. 209 k.o. Ž., ter parc. št. 350/1, 350/2 in 350/3, vpisanih pred podržavljenjem v zemljiškoknjižnem vložku št. 178 k.o. Ž., je pristojno Okrajno sodišče v Krškem.

Za odločanje o zahtevi A. A. A. in B. B. B. za denacionalizacijo nepremičnine parc. št. 321/2, vpisane pred podržavljenjem v zemljiškoknjižnem vložku št. 209 k.o. Ž., je pristojna Upravna enota Krško.
Evidenčni stavek:
Za odločanje o denacionalizacijski zadevi, kjer je šlo za pogodbeni prenos nepremičnin, navedenih v kupni pogodbi, je pristojno okrajno sodišče.
Za odločanje o denacionalizaciji nepremičnine, ki pa ni bila predmet kupoprodajne pogodbe, pač pa upravne odločbe, je pristojna upravna enota.
Geslo:
1.3.52.1.3 - Ustavno sodstvo - Pristojnost - Odločitev - V sporu o pristojnosti - Med sodišči in drugimi državnimi organi.

1.5.51.3.3 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Odločitev o tem, kateri organ je pristojen.

5.3.36.4 - Temeljne pravice - Državljanske in politične pravice - Pravica do lastnine (33, 67) - Privatizacija.
Pravna podlaga:
Člen 33, 67, Ustava [URS]

Člen 61.4, Zakon o Ustavnem sodišču [ZUstS]
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Upravna enota Krško
Datum vloge:
17. 11. 2003
Vrsta odločitve:
odločba
Vrsta rešitve:
določitev pristojnega organa
Dokument:
US23019
P-11/03-
22. 1. 2004
ODLOČBA
Ustavno sodišče je v postopku za rešitev spora glede pristojnosti, začetem na zahtevo Upravne enote Krško, na seji dne 22. januarja 2004
odločilo:
1. Za odločanje o zahtevi A. A. A. in B. B. B. za
denacionalizacijo nepremičnin parc. št. 318, 320, 321/1, 345, 269/2, 349 in 14, vpisanih pred podržavljenjem v
zemljiškoknjižnem vložku št. 209 k.o. Ž., ter parc. št. 350/1, 350/2 in 350/3, vpisanih pred podržavljenjem v zemljiškoknjižnem vložku št. 178 k.o. Ž., je pristojno Okrajno sodišče v Krškem.
2. Za odločanje o zahtevi A. A. A. in B. B. B. za
denacionalizacijo nepremičnine parc. št. 321/2, vpisane pred podržavljenjem v zemljiškoknjižnem vložku št. 209 k.o. Ž., je pristojna Upravna enota Krško.
Obrazložitev
A.
1. A. A. A. in B. B. B. sta kot pravni naslednici upravičenke do denacionalizacije C. C. pri upravnem organu vložili zahtevo za denacionalizacijo zemljišč s parc. št. 318, 320, 321/1, 321/2, 345, 269/2, 349, 14, 350/1, 350/2, 350/3 k.o. Ž.. Zemljišča naj bi bila podržavljena z odločbo Komisije za arondacijo Občinske skupščine Videm-Krško št. 465-80/63-3-42-1963 z dne 4. 5. 1964, ki je bila izdana na podlagi 64. in 65. člena Temeljnega zakona o izkoriščanju kmetijskega zemljišča (Uradni list FLRJ, št. 43/59 in nasl. - v nadaljevanju TZIKZ). Upravna enota Krško v dopisu z dne 17. 6. 1996, s katerim je zadevo odstopila Okrajnemu sodišču v Krškem, navaja, da je premoženje prešlo v državno last na podlagi pravnega posla - kupne pogodbe. Okrajno sodišče v obrazložitvi sklepa, s katerim se je izreklo za nepristojno, ugotavlja, da je bila pravna podlaga za prehod navedenih zemljišč v družbeno lastnino odločba o arondaciji št. 465-80/63-3-42-1963 z dne 4. 5. 1964 in ne kupna pogodba. Upravna enota Krško pa je vložila zahtevo za odločitev v sporu o pristojnosti.
B.
2. Zakon o denacionalizaciji (Uradni list RS, št. 27/91 in nasl. - v nadaljevanju ZDen) deli pristojnost za odločanje o zahtevah za denacionalizacijo med upravne organe in sodišča. Če je bilo premoženje podržavljeno s predpisi, določenimi v 3. in 4. členu ZDen, so pristojni upravni organi (prvi odstavek 54. člena ZDen), če pa je premoženje prešlo v državno last na podlagi pravnega posla, sklenjenega zaradi grožnje, sile ali zvijače državnega organa oziroma predstavnika oblasti, je za odločanje o zahtevi za denacionalizacijo pristojno okrajno sodišče (56. člen ZDen).
3. Določitev pristojnosti za reševanje konkretne
denacionalizacijske zadeve je odvisna predvsem od vprašanja, ali je pravni temelj za reševanje zahteve za denacionalizacijo predlagatelja 29. točka 3. člena ali 5. člen ZDen.
4. Ustavno sodišče je v zvezi z denacionalizacijo zemljišč, arondiranih na podlagi TZIKZ, že opozorilo (odločba št. U-I-75/92 z dne 31. 3. 1994, Uradni list RS, št. 23/94 in OdlUS III, 27), da se je v nekaterih občinah arondacija izvajala tudi na podlagi sporazumov (pogodb), s katerimi so se arondanti in upravičenci do arondacije s pravnim poslom dogovorili za prenos zemljišč v državno last, in da je bila arondacijska odločba, ki je večinoma sledila tako sklenjenemu pravnemu poslu, lahko zgolj fiktivna.
Pravni naslov za prehod lastninske pravice na državo je v teh primerih vsekakor bil pravni posel, ne pa arondacijska odločba.
Besedilo 5. člena ZDen torej res zajema vse primere, ko je bil pravna podlaga za prehod premoženja v državno last sicer akt državnega organa, vendar pa je bil podlaga za njegovo izdajo poprej sklenjen veljaven pravni posel.
5. Taka je tudi obravnavana zadeva glede nepremičnin, ki so bile predmet tako kupoprodajne pogodbe z dne 15. 12. 1962 kot tudi odločbe o arondaciji št. 465-80/63-3-42-1963 z dne 4. 5. 1964, to je nepremičnin parc. št. 318, 320, 321/1, 345, 269/2, 349 in 14, vpisanih pred podržavljenjem v zemljiškoknjižnem vložku št. 209 k.o. Ž., ter parc. št. 350/1, 350/2, 350/3, vpisanih pred podržavljenjem v zemljiškoknjižnem vložku št. 178 k.o. Ž.. V obravnavani zadevi je torej šlo za pogodbeni prenos nepremičnin, navedenih v kupni pogodbi. Iz arondacijske odločbe ni razvidno, da bi bila prva faza arondacijskega postopka izvedena, niti ni bila predhodno izdana odločba o dovolitvi arondacije. Na poziv Ustavnega sodišča za predložitev arondacijskega spisa oziroma odločbe o dovolitvi arondacije je Upravna enota Krško sporočila, da po pregledu različnih arhivskih spisov ugotavlja, da odločba o dovolitvi arondacije za nepremičnine C. C. ni bila izdana, kar sta z izjavo na zapisnik dne 6. 3. 1996 potrdili tudi vlagateljici zahteve za denacionalizacijo. Arondacijska odločba z dne 4. 5. 1964 tako ni mogla biti posledica arondacijskega postopka, ki bi bil izveden po določbah TZIKZ, temveč je bil podlaga za njeno izdajo poprej sklenjen veljaven pravni posel.
Zato je glede te nepremičnine kasneje izdana odločba o arondaciji fiktivna, služila pa naj bi le izvršitvi kupoprodajne pogodbe in zemljiškoknjižnemu vpisu. Po navedenem je za odločanje o zahtevi za denacionalizacijo nepremičnin parc. št. 14, 318, 320, 321/1, 345, 269/2, 349, 350/1, 350/2, 350/3 k.o. Ž., ki so bile predmet kupoprodajne pogodbe z dne 15. 12. 1962, pristojno Okrajno sodišče v Krškem.
6. Za odločanje o denacionalizaciji nepremičnine parc. št. 321/2, vpisane pred podržavljenjem v zemljiškoknjižnem vložku št. 209 k.o. Ž., ki ni bila predmet kupoprodajne pogodbe, pač pa odločbe št. 465-80/63-3-42-1963 z dne 4. 5. 1964, pa sodišče ne more biti pristojno. Ustavno sodišče sicer ugotavlja, da je kupnina, dogovorjena s kupno pogodbo z dne 15. 12. 1962, v znesku enaka odškodnini, določeni z odločbo o arondaciji št. 465-80/63-3-42- 1963 z dne 4. 5. 1964, kar pa ne zadošča za sklep, da je bila nepremičnina št. 321/2 k.o. Ž. tudi predmet pogodbenega prenosa in da je bila le pomotoma izpuščena pri navajanju parcelnih številk nepremičnin v kupni pogodbi z dne 15. 12. 1962, kot meni Upravna enota Krško. Zato je za odločanje o utemeljenosti zahteve za denacionalizacijo v tem delu (2. točka izreka) pristojna Upravna enota Krško.
C.
7. Ustavno sodišče je sprejelo to odločbo na podlagi četrte alineje drugega odstavka 61. člena Zakona o Ustavnem sodišču (Uradni list RS, št. 15/94 - ZUstS) in četrte alineje drugega odstavka 46. člena Poslovnika Ustavnega sodišča Republike Slovenije (Uradni list RS, št. 93/03 in 98/03- popr.) v sestavi: podpredsednik dr. Janez Čebulj ter sodnice in sodniki Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Odločbo je sprejelo soglasno.
Podpredsednik
Dr. Janez Čebulj